[bookmark: _GoBack]Bwriad yr esboniad hwn yw diffinio ADCDF ac esbonio pwysigrwydd hyrwyddo ADCDF o fewn yr ysgol gynradd. Mi fyddaf hefyd yn trafod sut rwyf wedi hyrwyddo agweddau o ADCDF o fewn chwe chynllun gwers - tair gwers Cyfnod Sylfaen a thair gwers Cyfnod Allweddol 2. 
ADCDF yw Addysg ar gyfer Datblygu Cynaliadwy a Dinasyddiaeth Fyd-eang. Diffiniwyd ADCDF fel ‘datblygiad sy’n cwrdd ag anghenion y presennol heb beryglu gallu cenedlaethau’r dyfodol i gyrraedd anghenion eu hunain’ yn Adroddiad Brundtland (1987). Dywed Nelson Mandela, “You can never have an impact on society if you have not changed yourself” (Grigg & Hughes, 2013, t.205). Mae’r dyfyniad hyn yn dangos bod addysgu ADCDF yn bwysig er mwyn sicrhau newid yn y dyfodol. Mae’n bwysig deall bod ADCDF yn bwnc trawsgwricwlaidd nid yn bwnc unigol a'i fod yn bosib cynnwys rhyw agwedd ohono mewn pob gwers. Mae ADCDF yn rhoi’r sgiliau sydd angen ar blant i ddelio efo’r heriau mawr sydd yn wynebu’r blaned heddiw ac yn y dyfodol.
Yn ôl Llywodraeth Cynulliad Cymru - Addysg ar gyfer Datblygu Cynaliadwy a Dinasyddiaeth Fyd-eang - mae ADCDF yn galluogi disgyblion i gael gwell dealltwriaeth o’r byd megis natur cymhleth, newid hinsawdd, cystadleuaeth am adnoddau. Mae hefyd yn galluogi iddynt wneud penderfyniadau, cysylltu syniadau a meddwl yn feirniadol. Mae ADCDF yn bwnc trawsgwricwlaidd sydd yn cael ei ddysgu yn bob lefel o addysg, o Feithrin i Addysg Uwch. Mae gofyn i ysgolion gwneud ADCDF yn ogystal â’i addysgu ac mae’n rhywbeth sy’n cael ei arolygu gan Estyn (2008).
Yn dilyn adroddiad tebyg yn 2006, cyhoeddir adroddiad gan Estyn yn 2014 am ADCDF yn ysgolion. Yn ôl adroddiad 2006 nid oedd dealltwriaeth dda gan athrawon ac ymgynghorwyr o ADCDF. Erbyn adroddiad 2014 roedd well dealltwriaeth i’w gael gan yr ysgolion a’r disgyblion, ac roedd dealltwriaeth y disgyblion yn datblygu’n briodol wrth iddynt symud trwy’r ysgol (Estyn, 2014, tt.2-3). Yn ôl Estyn mae un ysgol sydd ag arfer da yn “ennyn diddordeb ei disgyblion yn yr amgylchedd awyr agored”. Mae’r ysgol hyn yn rhan o gynllun Ysgolion Awyr Agored. “Un o brif nodau'r cynllun yw datblygu gwybodaeth, balchder a mwynhad plant o’u hardal agored” (Estyn, 2012). Mae’r cynllun hyn yn hyrwyddo themâu ADCDF megis ‘amgylchedd naturiol’ a ‘hunaniaeth a diwylliant’.
Mae Deddf Llesiant Cenedlaethau’r Dyfodol (Cymru) 2015 yn trafod mynd i’r afael a’r heriau sy’n wynebu Cymru heddiw ac yn y dyfodol. Dywedir yn y Ddeddf Llesiant:
Mae Cymru’n wynebu sawl her nawr ac yn y dyfodol, fel newid yn yr hinsawdd, tlodi, anghydraddoldeb iechyd a swyddi a thwf. I fynd i’r afael â’r rhain, mae’n rhaid i ni gydweithio. I roi i genedlaethau heddiw ac yfory fywyd o ansawdd da, mae’n rhaid i ni feddwl am effeithiau tymor hir ein penderfyniadau. Bydd y gyfraith hon yn sicrhau bod ein sector cyhoeddus ni’n gwneud hyn.
                                         (Deddf Llesiant Cenedlaethau’r Dyfodol (Cymru), 2015, t.4)
Mae’r dyfyniad hyn yn rhoi rheswm dros ddysgu ADCDF yn y cwricwlwm yn yr ysgol gynradd. Rhaid dysgu ADCDF er mwyn sicrhau bod plant yn deall bod y penderfyniadau sydd wedi cael ei wneud gan bobl yn y gorffennol, yn ogystal â’u penderfyniadau nhw, yn chwarae rôl bwysig yn ddyfodol ein planed ac yn cael effaith mawr ar genedlaethau’r dyfodol.
Yn 2015 cyhoeddwyd adroddiad ‘Dyfodol Llwyddiannus’ gan yr Athro G. Donaldson. Yn yr adroddiad mae’r Athro Donaldson yn sôn am bedwar diben y cwricwlwm sef:
· yn ddysgwyr uchelgeisiol, galluog sy’n barod i ddysgu drwy gydol eu hoes
· yn gyfranwyr mentrus, creadigol sy’n barod i chwarae eu rhan yn llawn yn eu bywyd a’u gwaith
· yn ddinasyddion egwyddorol, gwybodus yng Nghymru a’r byd
· yn unigolion iach, hyderus sy’n barod i fyw bywyd gan wireddu eu dyheadau fel aelodau gwerthfawr o gymdeithas.
                                                                                            (Donaldson, 2015, tt.29-30)
Mae addysgu ADCDF yn y cwricwlwm yn galluogi disgyblion i gyrraedd y pedwar diben hwn. Wrth i’r cwricwlwm newydd gael ei addysgu o 2022 ymlaen mi fydd ADCDF yn dod yn rhan fwy pwysig ac integredig o bob gwers.
Mae yna saith thema gydgysylltiedig i ddysgu ac addysgu ADCDF yng Nghymru sef ‘cyfoeth a thlodi’, ‘hunaniaeth a diwylliant’, ‘dewisiadau a phenderfyniadau’, ‘iechyd’, ‘amgylchedd naturiol’, ‘newid yn yr hinsawdd’, a ‘threuliant a gwastraff’ (Siencyn, S.W. (gol.) 2010, t.231). Mae cynnwys y themâu hyn o fewn wersi yn galluogi disgyblion i ddatblygu eu dealltwriaeth o’r problemau sy’n wynebu’r byd e.e. newid hinsawdd. 
[bookmark: cysill]Byd Natur yw’r brif thema ar gyfer fy ngwersi Cyfnod Sylfaen (CS). Cynlluniwyd y gwersi CS i addysgu disgyblion blwyddyn 2, sef plant 6 i 7 mlwydd oed. Mae’r tair gwers yn dilyn is-themâu gwahanol. Mae’r wers gyntaf yn ffocysu ar is-thema cynefinoedd a chynhelir y wers hon o fewn y dosbarth. Mae’r ail wers yn cysylltu â’r wers gyntaf gan ei fod yn ffocysu ar gadwyni fwyd o fewn cynefin coedwig. Cynhelir y wers hon o fewn y dosbarth a gwneir defnydd da o dechnoleg er mwyn datblygu sgiliau technolegol y disgyblion. Mae’r ddwy wers hyn yn ymdrin â’r maes dysgu Gwybodaeth a Dealltwriaeth o’r Byd gan ddatblygu sgiliau Lleoedd a phobl, a Fi fy hun a phethau byw eraill trwy roi’r gallu i’r disgyblion adnabod rhai o’r anifeiliaid a’r planhigion sy’n byw o fewn y cynefin ag sy’n rhan o’r gadwyn fwyd. Prif ffocws yr ail wers yw gwyddoniaeth tra bod y wers gyntaf yn ymdrin â nifer o agweddau o’r cwricwlwm. Mae’r wers gyntaf yn galluogi’r disgyblion i ddatblygu ei sgiliau creadigol yn bennaf ei dealltwriaeth o liwiau a llinellau tra bod yr ail wers yn datblygu eu sgiliau TGCh wrth iddynt gyflawni tasgau ar-lein. Ffocws y drydedd wers yw Kenya, yn benodol anifeiliaid ‘safari’ sydd i’w weld yn Kenya. Mae’r wers hyn yn cael ei ddysgu trwy roi profiadau uniongyrchol i’r disgyblion. Yn debyg i’r ddwy wers gynt mae’r wers hon yn ymdrin â Gwybodaeth a Dealltwriaeth o’r Byd. Mae’r wers hyn yn datblygu sgiliau lleoli'r disgyblion trwy ddefnyddio map. Yn ogystal mae’r wers yn datblygu sgiliau arsylwi a chymharu'r disgyblion wrth iddynt gymharu anifeiliaid Cymru ag anifeiliaid Kenya. 
Mae’r tair gwers hyn yn hyrwyddo themâu ADCDF. Y brif thema sy’n cael ei hyrwyddo yn y tair gwers yw ‘amgylchedd naturiol’. Mae’r themâu ‘dewisiadau a phenderfyniadau’, a ‘hunaniaeth a diwylliant’ hefyd yn cael ei hyrwyddo yn y gwersi. Hyrwyddi’r ‘amgylchedd naturiol’ yn y tair gwers trwy drafod sut mae gwahanol gynefinoedd yn cynnal gwahanol anifeiliaid a phlanhigion. Mae’r wers gyntaf yn galluogi’r disgyblion i synnu ar harddwch cynefinoedd. Yn yr ail wers mae’r disgyblion yn cael cyfle i ddatblygu eu dealltwriaeth o sut mae’r byd naturiol yn gweithio a sut mae anifeiliaid a phlanhigion yn goroesi. Cynigir cyfle i’r disgyblion cymharu anifeiliaid mewn dau amgylchedd gwahanol yn y drydedd wers. Bu rhaid i’r disgyblion gwneud dewisiadau a phenderfyniadau yn y tair gwers. Maent yn gorfod dewis cynefin i ffocysu arno fel unigolyn yn ogystal â phenderfynu ar rôl anifeiliaid a phlanhigion o fewn y cynefin/ cadwyn fwyd. Mae’r drydedd wers hefyd yn hyrwyddo ‘hunaniaeth a diwylliant’ trwy roi cyfle i’r disgyblion dysgu am ei wlad nhw yn ogystal â gwlad arall. Maent yn cymharu anifeiliaid Cymru ag anifeiliaid Kenya sy’n galluogi nhw i werthfawrogi gwahanol gefndiroedd. Mae’r tair gwers yn cysylltu â’r Cwricwlwm Cymreig. Mae’r wers gyntaf yn trafod cynefinoedd sydd i’w gael yng Nghymru tra bod yr ail wers yn trafod y cadwyni fwyd sydd i’w gael o fewn y cynefinoedd hyn. Mae’r drydedd wers yn cymharu Cymru efo wlad arall. Datblygir sgiliau Llythrennedd y disgyblion ar draws y tair gwers. Yn bennaf sgiliau llafaredd sy’n cael ei ddatblygu megis siarad a chyfathrebu.
Dilynir gwersi Cyfnod Allweddol 2 (CA2) yr un prif thema a’r gwersi CS sef Byd Natur ond maent yn ffocysu’n fwy manwl ar yr is-thema Ardd Fotaneg Genedlaethol Cymru. Mae’r tair gwers wedi cael eu modelu er mwyn datblygu sgiliau ac addysgu disgyblion blwyddyn 5, sef plant 9 i 10 mlwydd oed. Mae’r wers gyntaf yn digwydd cyn ymweliad i’r Ardd Fotaneg ac mae'n paratoi’r disgyblion ar gyfer yr ymweliad. Cynhelir y wers hon o fewn y dosbarth. Mae’r wers yn ymdrin â’r cwricwlwm Daearyddiaeth yn ogystal â’r cwricwlwm Hanes. Mae’r wers hyn yn galluogi’r disgyblion i ddatblygu ei sgiliau lleoli. Ymweliad i Ardd Fotaneg Genedlaethol Cymru yw’r ail wers. Mae’n rhoi cyfle i’r disgyblion casglu gwybodaeth wrth ennill profiadau bywyd go iawn. Mae’r wers yn ymdrin ag elfennau o Ddaearyddiaeth efo’r prif ffocws ar Wyddoniaeth. Mae’r drydedd wers wedi’i gynllunio i gael ei gyflawni yn dilyn ymweliad i’r Ardd Fotaneg. Cynhelir y wers Gwyddoniaeth hon o fewn y dosbarth. Mae’r wers yn gofyn i’r disgyblion ffocysu ar gyd-ddibyniaeth organebau, yn bennaf iâr fach yr haf.
Mae’r tair gwers hyn yn hyrwyddo themâu ADCDF. Maent yn hyrwyddo’r un themâu a’r gwersi Cyfnod Sylfaen sef ‘amgylchedd naturiol’, ‘dewisiadau a phenderfyniadau’, a ‘hunaniaeth a diwylliant’. Hyrwyddir ‘amgylchedd naturiol’ o fewn y tair gwers gan ei fod yn seiliedig ar Ardd Fotaneg Genedlaethol Cymru. Mae’r wers gyntaf yn datblygu dealltwriaeth y disgyblion o’r Ardd Fotaneg tra bod yr ail wers yn datblygu eu dealltwriaeth o anghenion pethau byw. Mae’r drydedd wers yn datblygu eich parch tuag at bethau byw yn ogystal â datblygu ei ddealltwriaeth o gylch bywyd iâr fach yr haf. Hyrwyddir ‘dewisiadau a phenderfyniadau’ yn y ddwy wers gyntaf trwy orfodi’r disgyblion i wneud dewisiadau. Rhaid iddynt benderfynu pa wefannau a gwybodaeth i ddefnyddio wrth ymchwilio i’r Ardd Fotaneg yn ogystal â dewis rhywogaeth benodol o iâr fach yr haf i astudio. Mae’r wers gyntaf hefyd yn hyrwyddo ‘hunaniaeth a diwylliant’ gan ei fod yn datblygu dealltwriaeth y disgyblion o ran bwysig yn hanes Cymru. Datblygir sgiliau TGCh y disgyblion yn ystod y wers gyntaf a’r drydedd wers wrth iddynt ddefnyddio cyfrifiaduron neu iPads i wneud gwaith ymchwil mewn i’r Ardd Fotaneg ac ieir bach yr haf. Ceir cysylltiad i’r Cwricwlwm Cymreig yn y tair gwers. Mae’r wers gyntaf yn datblygu sgiliau map a lleoli’r disgyblion trwy ddefnyddio cynllun o’r Ardd Fotaneg. Mae’r ail wers yn ymweliad i’r Ardd Fotaneg sy’n ardal nodedig yng Nghymru ac mae’r drydedd wers yn defnyddio gwybodaeth a chasglwyd yn ystod yr ymweliad. Datblygir sgiliau Llythrennedd a Rhifedd y disgyblion ar draws y tair gwers hyn. Datblygir sgiliau ysgrifennu, darllen a llafaredd y disgyblion. Yn ogystal, datblygir sgiliau ymresymu rhifyddol y disgyblion megis amcangyfrif a defnyddio cyfesurynnau i bennu lleoliad.   
Mae addysgu ADCDF fel rhan o’r cwricwlwm yn allweddol i sicrhau bod pobl ifanc yn gofalu ar ôl y byd ac yn medru cael effaith cadarnhaol yn y dyfodol. Mae’r sgiliau mae plant yn derbyn trwy astudio ADCDF yn rhai sydd yn galluogi nhw i ddelio efo’r heriau presennol sy’n wynebu’r blaned a’i thrigolion yn ogystal â’r heriau fydd yn codi yn y dyfodol. Nid yw ADCDF yn bwnc unigol, mae’n bwnc trawsgwricwlaidd sydd yn ymglymu a phopeth. Os nad yw ADCDF yn cael ei addysgu yn yr ysgol gynradd yna nid oes gan blant y gallu i wneud newid buddiol a ni fydd y gallu gan genedlaethau’r dyfodol i brofi'r un profiadau cadarnhaol ag yr ydym yn profi heddiw.   

